Worcester F 80 Distinctiones

92 In Inferno duplex

In inferno duplex est pena, scilicet, pena dampni quod est carencia visionis Domine et pena sensus quod est vermis rodens de memoria preteritorum et ignis vrens in exhibicione suplicorum. Vnde et Chrisostomus reputat penam dampni fore grauiorem pena sensus. Ego, inquit, amissionem illius glorie amarius dico supplicium quam iehenne. Nichil enim erit tam amarum quam ab illa gloria abscidi.

¶ In inferno est absencia omnis iocunditatis, Ysai. 65[:13-14]: *Ecce servi mei comedent*, *et* *vos esurietis; bibent, et vos sitietis; lætabuntur, et vos confundemini*.

¶ Item presencia maxime calamitatis, Eccli. 3[:27]: *Cor durum,* in peccato obstinant quia nec emollitur igne predicacionis et sic durius ferro nec frangitur malleo comminacionis et sic durius lapide nec scinditur sanguine agni et sic durius adamante *male habebit in novissimo*, quia in morte habebit miseriam. In iudicio contra se sentenciam in iehenna angustiam.

¶ Item societas horribilis quia demonum et omnium infidelium Lucifer cum sua cauda, Belial cum sua familia. Si sanus fugit pollutum, mansuetus discolum, fatus est qui non fugit dampnatorum consorcium, Phi. 3[:18-19]: *Multi ambulant, quos sæpe,* etc. vsque *quorum finis interitus.* O quanta angustia est sentire passiones mortis et non mori, ardores ignis[[1]](#footnote-1) et non consumi, spiritus procellarum et non abscondi, Psal. [10:7]: *Pluet super peccatores laqueos; ignis*, etc. Item impotencia euasionis, Matt. 21[:41]: *Malos male perdet,* quia numquam redibunt ad ecclesiam militantem vt iterum possint mereri.

1. ignis ] *add*. ignis. [↑](#footnote-ref-1)